text: Det bliver koldt i weekenden - ti graders frost på vej
  11 november 2016 kl. 11.03
  Det bliver rigtig koldt denne weekend. I aften- og nattetimerne helt ned til ti graders frost, lyder det fra DMI.
  Kulden har låst sig fast over store dele af Europa, og det præger weekendens vejr.
  - Temperaturen vil i de lyse timer svinge fra nul og fem graders varme. I aften løjer vinden af, det bliver klart, og temperaturen falder til mellem to og syv graders frost. Lokalt helt ned til ti graders frost, siger meteorolog Jesper Eriksen, DMI, til Ritzau.
  Han advarer også trafikanter om at være opmærksomme på risiko for rimtåge i nattetimerne.
  Lørdag og søndag forventer DMI, at det stort set holder tørt.
  - Vi får begge dage perioder med solskin. Lørdag med dagtemperaturer mellem én og fem grader. Søndag bliver det lidt lunere - især i den vestlige del af Jylland - med op til syv graders varme i dagtimerne, siger han.
  Natten til søndag vender frosten tilbage. Ned til omkring fem minusgrader ifølge prognosen.
  - Men natten til mandag forsvinder nattefrosten, fordi der kommer skyer, og næste uge får vi dagtemperaturer op til 12 grader. Og nattefrost vil være en by i Rusland, lover Jesper Eriksen.
  